Viljams Henrijs Bregs
Sers Viljams Henrijs Bregs (angļu: Sir William Henry Bragg, dzimis 1862. gada 2. jūlijā, miris 1942. gada 10. martā) bija britu fiziķis, ķīmiķis un matemātiķis. Viljams Henrijs Bregs 1915. gadā ieguva Nobela prēmiju fizikā kopā ar savu dēlu Viljamu Lorensu Bregu par darbu kristālu struktūras analīzē ar rentgenstaru palīdzību. Viņa un viņa dēla vārdā ir nosaukts minerāls bregīts (braggite, (Pt, Pd, Ni)S). 1920. gadā Viljams Henrijs Bregs tika iecelts bruņinieku kārtā.